Dječji vrtić Špansko

Špansko 11

Zagreb

Marijana Šimić, pedagoginja

**Razvoj dječjih glazbenih sposobnosti i stvaralaštva** (sažetak)

Dijete kroz glazbu artikulira sadržaj, zamišlja i oblikuje pjesmu, igru, ples, predmet, sliku te stvara umjetnička djela. Takva djela nastaju kada dijete u radu ima slobodu i kada se od njega očekuje neposrednost, originalnost, različitost. To su osobine dječje umjetnosti koje potičemo i cijenimo, po kojima ju vrednujemo. Dijete može biti kreativno u različitim količinama i na različitim umjetničkim područjima, a djetetov urođeni osjećaj za glazbu treba oblikovati i razvijati socijalnim, materijalnim i kulturnim okruženjem.

Polazeći od toga da su odgajatelji najvažniji poticatelji djetetova kreativnog razvoja jer planiraju i implementiraju u rad umjetničke aktivnosti, potrebno ih je osnaživati u osjećaju kompetentnosti za provođenje glazbenih aktivnosti. U praksi se pokazalo da nedostatak glazbenog obrazovanja odgajatelja dovodi do nesigurnosti ili čak izbjegavanja provođenja glazbenih aktivnosti. U želji da se to izbjegne, predznanja i iskustva stečena formalnim obrazovanjem iz područja Metodike glazbene kulture na Učiteljskom fakultetu, odgajatelji dugi niz godina nadograđuju edukacijama iz područja glazbe i pokreta te novostečena znanja i iskustva implementiraju u neposredan rad s djecom i tako ga obogaćuju. Na taj se način omogućuje i potiče optimalan razvoj djeteta integriranjem glazbeno-pokretnih aktivnosti i dječjeg folklora u kurikulum našeg vrtića.

Koristeći glazbene instrumente, tijelo, glazbu, glas i pokret, glazbeni se sadržaji realiziraju i isprepleću kroz glazbena metodička područja: pokret, glas, tempo, dinamika, ritam, memorija, improvizacija. Nadalje, sadržaji rada usklađuju se i sa zadaćama i ciljevima Projektnog rada obogaćenog glazbom i dječjim folklornim stvaralaštvom. Ključna su područja Projektnog rada dječje tradicijsko glazbeno stvaralaštvo, glazbeno-pokretne aktivnosti te klasična glazba u vrtiću čiji je cilj osigurati poticajno okruženje koje će omogućiti doživljavanje, spoznavanje i uživanje u glazbi i glazbeno-pokretnim aktivnostima, promovirati tvorbe iz dječjeg folklornog stvaralaštva, potaknuti dječje glazbeno stvaralaštvo te približiti djeci klasična glazbena djela.

Dugogodišnjim radom iz područja glazbe uočeno je da je glazbeni centar često najposjećeniji centar aktivnosti u odgojnoj skupini, da glazbeni program olakšava i skraćuje prilagodbu, da je češća socijalna interakcija među djecom, posebno među djecom mlađih dobnih uzrasta, da je uspješnija integracija djece s posebnim potrebama u skupini, da se obogaćuje i proširuje rječnik djece, usavršavaju motoričke spretnosti i pokretljivosti te da se stvara vedro i veselo raspoloženje u skupini.

U radioničkom će se dijelu, prezentacijom glazbenih aktivnosti prema metodičkim područjima, glazbene aktivnosti povezati s tradicijskim stvaralaštvom i s ranim učenjem stranog jezika.