DV „Sunčana“

Dječji trg 2, Zagreb

Sažetak prezentacije:

Dunja Dizdar, pedagog stručni suradnik mentor

Jasminka Doležal, ravnatelj

Uloga i kompetencije odgojitelja u specifičnim kontekstualnim uvjetima provođenja glazbenog odgoja u DV „Sunčana“, u odnosu na organizacijsku kulturu, prostorno i socijalno okruženje

Dječji vrtić nezamisliv je bez glazbe. Ona prati sve dječje aktivnosti i pronalazi put do svakog pojedinog djeteta, unoseći u njegov život veselje i opuštenost. Glazba, ritmika i ples nisu samo zabava koja popunjava dnevni ritam djetetovih aktivnosti, već i snažno sredstvo koje pomaže u učenju i usvajanju novih sadržaja. U našem vrtiću glazbene aktivnosti provodimo u centralnom i četiri područna objekta (25 odgojnih skupina). Vrtić ima verificirani posebni kraći i cjelodnevni program glazbene kulture. Cilj nam je stvoriti primjerene poticaje i okruženje kojima ćemo zadovoljiti potrebu djece za pokretom i glazbenim izričajem na prirodan i spontan način. Da bi provedba glazbenih aktivnosti s djecom bila kvalitetna, odgojitelji trebaju posjedovati i određene glazbene kompetencije. U našem vrtiću, glazbene kompetencije za rad s djecom nekoliko odgojitelja steklo je za vrijeme formalnog školovanja u glazbenim školama. Nekolicina u naknadnim edukacijama (modulima) u organizaciji AZOO. Ostalima nove vještine, metodike i znanja na našim stručnim aktivima, prenose odgojitelji sa glazbenom naobrazbom: podukom u folkloru, sviranju instrumenata, učenjem novih pjesmica i brojalica. Pored toga, odgojitelji na tjednim refleksijama i planiranjima razmjenjuju svoja iskustva i ideje u provođenju svakodnevnih glazbenih aktivnosti. Za širenje svojih kompetencija sudjeluju u timskom radu na glazbenim projektima i koriste interne skripte s glazbenim sadržajima. Odgojitelji glazbenici djeci u svakodnevnim aktivnostima, blagdanima i svečanostima nude glazbene poticaje, podražaje, utiske i doživljaje glazbe koja angažira sve dječje potencijale. Osim odgojitelja i naši roditelji obogaćuju glazbeni život djece u vrtiću, sudjelovanjem u: glazbenim projektima, provođenjem glazbenih aktivnosti, te svojim nastupima na raznim vrtićkim događanjima. Kako je glazba usko vezana uz scensko stvaralaštvo, a predstave djeci oduvijek zanimljive, u vrtiću organiziramo glazbene kazališne i interaktivne radionice, kroz koje djeca otkrivaju i usvajaju nove spoznaje iz područja glazbe. Svoja stečena glazbena iskustva kroz godinu, djeca imaju priliku prezentirati u vrtiću na završnim svečanostima i božićnom koncertu za roditelje, a van vrtića povodom raznih manifestacija i humanitarnih akcija. Kako bi stvorili pogodno okruženje za razvoj glazbenih sposobnosti djece, velika je uloga odgojitelja u suradnji sa roditeljima u prostorno-materijalnom oblikovanju glazbenih centara, kako bi bili opremljeni sa dovoljno izazovnih glazbenih materijala dostupnih i prilagođenih djeci. U njihovom samom formiranju u centralnom i područnim objektima postoje specifičnosti i različitosti uvjetovane arhitekturom vrtića i odgojno-obrazovnim radom prema koncepciji „otvorenih vrata“ vrtića. Dječja igra s glazbom i uz glazbu, neiscrpan je izvor dječjeg stvaralaštva. Raznovrsnošću i ljepotom glazbe, oplemenjujemo dječje osjećaje, maštovitost i kreativnost djece kako u glazbenim, tako i u ostalim odgojnim područjima.

„Stručnjaci glazbu nazivaju univerzalnim jezikom, jer sve vrste glazbe dopiru do dječjih ušiju, glave, srca i tijela“ (Elizabeth B. Cortlon)