Dječji vrtić Grigora Viteza

Ratarska 5, Zagreb

# Sažetak prezentacije:

# Željka Knapić, pedagog mentor

Glazbeno stvaralaštvo u vrtiću

Utjecaj glazbe na cjelokupni čovjekov razvoj i zadovoljstvo poznat je od davnina. Brojna istraživanja pokazuju kako glazba pozitivno utječe na cjelokupni djetetov razvoj još u majčinoj utrobi. Glazbeni podražaji pozitivno utječu na male i velike. Glazba budi emocije, djeci i odraslima pomaže da se opuste, razvijaju glazbenu nadarenost, kulturu i ljubav prema glazbi. Prvi djetetovi učitelji u svemu pa tako i u glazbi su roditelji koji mogu prenijeti ljubav prema glazbi svome djetetu stimulativnim okruženjem i poticajima od najranije dobi, ali veliku ulogu ima i glazbeno stvaralaštvo u vrtiću. Odgojitelji kroz svoje formalno obrazovanje posjeduju znanja kojima stimuliraju sva djetetova osjetila, razvoj kreativnosti, samostalnog izražavanja, kognitivni, psihomotorni i socijalni razvoj. Dijete je iskreno i otvoreno za nova saznanja, spontano prihvaća ono što mu glazbom nudimo, a to ima posebnu važnost u vrijeme kada ono mijenja sredinu i veći dio dana provodi u vrtiću. Primarni glazbeni razvoj odvija se u razdoblju od djetetova rođenja do šeste godine života. U tom razdoblju mozak je plastičan i otvoren kako za druge razne utjecaje, tako i glazbene utjecaje i razvoj. Izložimo li djecu dovoljno rano glazbenim podražajima, brzo će postati sudionici u stvaranju glazbene kulture zajednice u kojoj žive. Izražavanje putem glazbe kompetencija je koju je nemoguće izdvojiti od ostalih , isprepliće se sa svima ostalima (prema Nacionalnom kurikulumu za rani i predškolski odgoj i obrazovanje). Okruženje u vrtiću bogato je glazbenim poticajima koji djeci omogućuju spontanu, situacijsku i istraživačku igru. Temeljni alat je igra kao prirodna aktivnost koja je nezamjenjiva za spoznajni, emocionalni, socijalni i tjelesni razvoj svakog djeteta. Dokumentiranje glazbenog stvaralaštva, prikaz projekata u radu s djecom, samo su mali djelić cjelokupnog rada s djecom u području glazbenog stvaralaštva.