|  |  |
| --- | --- |
| **Dječji vrtić «Šumska jagoda»** | |
| **10 000 Zagreb, Sveti Duh 75** | **Žiro račun: HR8623600001101240792** |
| **tel/fax: 01/3700-732, 3756-234** | **OIB:58673709931** |

**e-mail: [vrtic.sumskajagoda@zagreb.hr](mailto:vrtic.sumskajagoda@zagreb.hr)**

SAŽETAK RADIONICE ZA STRUČNI SKUP:

ULOGA I KOMPETENCIJE ODGOJITELJA ZA POTICANJE GLAZBENOG STVARALAŠTVA DJECE RANE I PREDŠKOLSKE DOBI

Vrijeme održavanja: 1. veljače 2018. u 9.30 sati

Mjesto održavanja: Dječji vrtić „Špansko“, Zagreb

TEMA RADIONICE:

POTICAJNO GLAZBENO OKRUŽENJE I PRIMJENA INSTRUMENATA U GLAZBENOM STVARALAŠTVU DJECE (UZ ISKUSTVA IZ PRAKSE DV „ŠUMSKA JAGODA“)

Predviđeno trajanje radionice: 90 minuta

Nositeljice: Nives Benčić,ravnateljica,

Sanda Barić, stručni suradnik pedagog

Sonja Kraljić, odgojitelj mentor i

Zdravka Đurinek, odgojitelj mentor.

Važna napomena sudionicima : molimo na radionicu donijeti glazbeni instrument koji koristite u radu.

Njegovanje i poticanje razvoja glazbene kulture u vrtiću neizostavni je segment poticanja cjelovitog razvoja djeteta. Kurikulum vrtića bi trebao obuhvaćati i osiguravanje poticajnih materijalnih i socijalnih uvjeta za razvoj glazbenih sposobnosti djeteta, senzibiliteta za glazbenu umjetnost i poticanje glazbenog stvaralaštva, kako bi se omogućilo stvaranje okruženja u kojem će dijete imati priliku kreirati svoj glazbeni vrijednosni sustav i ljubav prema glazbenoj umjetnosti.

Razvijanje senzibiliteta za glazbu i različite oblike izražavanja, kao jednu od važnih osobitosti i stvaralačkih mogućnosti djeteta, navodi Programsko usmjerenje odgoja i obrazovanja predškolske dobi (Glasnik Ministarstva prosvjete i kulture RH, 7/8, Zagreb, 1991.), a Nacionalni kurikulum za rani i predškolski odgoj i obrazovanje (MZOS, 2014.) naglašava kao jednu od temeljnih kompetencija cjeloživotnog obrazovanja: kulturnu svijest i izražavanje, koja se razvija poticanjem stvaralačkih izražavanja ideja, emocija i iskustava djece u nizu umjetničkih područja koje čini i glazba.

U suvremenom predškolskom kurikulumu razvoj kompetencije izražavanja glazbom isprepleten je i neodvojiv dio cjelokupnog odgojno-obrazovnog procesa i podrazumijeva poštivanje polazišta i načela Nacionalnog kurikuluma.

U poticajnom okruženju vrtića, uz nenametljivo vođenje odgojitelja, dijete već u jasličnoj dobi može razvijati svoje glazbene sposobnosti, uživati u istraživanju poticaja i glazbenom izričaju te iskustveno graditi svoju glazbenu kompetenciju.

Dijete spontano, od najranije dobi osluškuje i istražuje zvukove u svojoj okolini i igra se tijelom, glasom, predmetima s ciljem proizvodnje zvuka. Pokazuje veliki interes za različite glazbene poticaje i aktivnosti i uloga odgojitelja je da ih osigurava i potiče rukovodeći se metodičkim načelima i promišljajući o odgojno-obrazovnom potencijalu poticaja i glazbe koju nudi djeci.

Na radionici će u uvodnom dijelu konkretnije biti analizirane uloge odgojitelja i kompetencije u tom području rada.

Cilj radionice je potaknuti sudionike na razmišljanje o važnosti kontinuiranog poticanja glazbenog stvaralaštva djece, dobrobiti za njihov cjeloviti razvoj te osvještavanje kompetentnosti odgojitelja za takve aktivnosti.

U radionici se planira razgovarati o elementima poticajnog okruženja za glazbeno stvaralaštvo, instrumentu kao poticaju te povezanosti glazbenog s drugim oblicima stvaralaštva djeteta (uz razmjenu iskustava sudionika u manjim grupama te prikazu iskustava iz prakse u Dječjem vrtiću „Šumska jagoda“). Sudionike se planira potaknuti na zajedničko stvaranje glazbenog djela.

U Dječjem vrtiću „Šumska jagoda“ se preko 10 godina ostvaruje posebni kraći program „Glazbeno-folklorne radionice“ u okviru kojeg se potiče razvoj glazbenih sposobnosti djece vrtićne dobi. Sudionike skupa će odgojiteljice voditeljice programa upoznati s iskustvima iz prakse, s naglaskom na primjenu različitih instrumenata u poticanju glazbenog stvaralaštva djece.

U Zagrebu, 11.01.2018. Sažetak pripremila: Sanda Barić, prof.pedagogije