DV „Sunčana“

Dječji trg 2, Zagreb

Sažetak prezentacije:

Ana Horvat-Grabar, odgojitelj mentor

Poticanje razvoja djece glazbom (iskustva iz prakse)

Glazba je umjetnost koja regulira stanje emocija, razmišljanja i učenja, te budi osjećaj za red i ljepotu. Kroz nju djeca na plemenit način proživljavaju i produbljuju ljubav prema svojoj okolini i bližnjima. Polazeći od humanističko-razvojne koncepcije cilj mi je bio razvijanjem senzibilnosti za glazbu, utjecati na cjelokupni razvoj djeteta. Posebice na: doživljaj glazbe kao izvor ugodnih i zabavnih doživljaja, razvoj misaonih, govornih, matematičkih i tjelesnih sposobnosti. Osim toga bilo mi je bitno jačanje glazbenih potencijala djece (glazbenog sluha, ritma, pamćenja, kulture glasa...), te podržavanje stvaralačkog glazbenog spontanog izričaja. U novoj jasličkoj skupini dočekali su me predviđeni problemi: emocionalna nestabilnost, slaba interakcija, govorna komunikacija i motorika djece. Rješenje problema pronašla sam kroz provođenje glazbenih aktivnosti, jer: smiruju, tješe, zabavljaju djecu, bude vedrinu, produbljuju međusobni kontakt, doživljaj glazbe pretaču u pokret i stimuliraju djecu na brži razvoj. U tome velika pomoć bila mi je i dobra suradnja s roditeljima. Nakon što su djeca pokazala veliko zanimanje za baratanje zvučnim igračkama, s roditeljima je održana radionica izrade instrumenata, koji su dopunili sadašnji glazbeni centar . Kako su djeca bivala starija, za razliku od jasličkog doba, sada su smisleno koristila instrumente za izvođenje brojalica, pjesmica i plesnih koreografija. Djeci su bile interesantne igre tišine u kojima smo osluškivali zvukove iz neposredne okoline, a zatim stvarali zvukove svojim tijelom. Glazbene aktivnosti provodili smo u velikom glazbenom centru u holu vrtića, gdje su bile postavljenje glazbene instalacije i u dvorani za tjelesni odgoj. Djecu naročito vesele igre festivala, gdje sami izmišljaju tekstove i melodiju pjesama, te izvode pred drugom djecom. Igre s pjevanjem provodimo svakodnevno (u SDB, igralištu, dvorani). Na početku inicijatori su bili odgojitelji, a s vremenom, usvojenošću tijeka igara, djeca ih započinju sama. Kod nekih pjevnih igara s pravilima, kako su djeca emocionalno sazrijevala, tako je nestalo neprimjerenog ponašanja djece koja nisu prihvaćala neuspjeh u igri. Djeca rado slušaju glazbu i od kuće donose CD sa dječjim pjesmama, na koje sami izmišljaju pokrete. Instrumentalnu glazbu koristili smo kao podlogu u aktivnostima s djecom: slušanje glazbe, plesu, dramskom i likovnom izričaju. Glazba je naročito pozitivno djelovala na povučenu djecu u njihovoj boljoj socijalizaciji u skupini. Ishodi u ovakvom načinu rada kod djece bili su: pojačani interes za glazbenim aktivnostima, pamćenje i ponavljanje melodija, imenovanje osnovnih glazbenih pojmova, stvaranje vlastitih pjesmica i pokreta.